शिक्षा मंत्रालय
श्री धर्मेंद्र प्रधान ने मॉरीशस के उप प्रधानमंत्री और आधारभूत शिक्षा, विज्ञान एवं प्रौद्योगिकी मंत्री से भेंट की
श्री धर्मेंद्र प्रधान ने संयुक्त अरब अमीरात, ओमान व ब्रिटेन के समकक्षों तथा संयुक्त राष्ट्र बाल कोष एवं आर्थिक सहयोग और विकास संगठन के वरिष्ठ अधिकारियों के साथ द्विपक्षीय बैठकों में भाग लिया
केंद्रीय शिक्षा एवं कौशल विकास मंत्री श्री धर्मेंद्र प्रधान ने आज पुणे में मॉरीशस के उप प्रधानमंत्री और आधारभूत शिक्षा, विज्ञान एवं प्रौद्योगिकी मंत्री से भेंट की। श्री धर्मेंद्र प्रधान ने शिक्षा एवं कौशल विकास के क्षेत्र में द्विपक्षीय सहयोग को और अधिक ऊंचाइयों तक ले जाने के उद्देश्य से शिक्षा कार्य समूह की चौथी बैठक तथा शिक्षा मंत्रियों के सम्मेलन के अवसर पर गणमान्य व्यक्तियों के साथ बातचीत की। उन्होंने संयुक्त अरब अमीरात, ओमान व ब्रिटेन के समकक्षों तथा संयुक्त राष्ट्र बाल कोष एवं आर्थिक सहयोग और विकास संगठन के वरिष्ठ अधिकारियों के साथ कई द्विपक्षीय बैठकें कीं।
मॉरीशस के उप प्रधानमंत्री और आधारभूत शिक्षा, विज्ञान एवं प्रौद्योगिकी मंत्री के साथ मुलाकात के दौरान गणमान्य व्यक्तियों ने व्यापक संस्थागत तंत्र के माध्यम से शैक्षणिक तथा कौशल विकास साझेदारी का विस्तार करने पर उपयोगी चर्चा की। श्री धर्मेंद्र प्रधान ने मॉरीशस के उप प्रधानमंत्री को उनके देश में पाठ्यक्रम अनुसंधान एवं विकास के लिए एक संस्थान स्थापित करने के साथ-साथ शिक्षा और कौशल विकास में क्षमताओं को बढ़ाने के उद्देश्य से भारत की प्रतिबद्धता का आश्वासन दिया।
श्री प्रधान ने संयुक्त अरब अमीरात के शिक्षा मंत्री महामहिम डॉ. अहमद बेलहौल अल फलासी के साथ महत्वपूर्ण बातचीत की। उन्होंने द्विपक्षीय सहयोग की पूर्ण क्षमता का वास्तविक उपयोग करने के लिए 'स्कूलों से कौशल' तक की भागीदारी को गहन करने के उद्देश्य से अधिक सशक्त संस्थागत तंत्र के गठन की संभावनाओं पर विचार-विमर्श किया। दोनों नेताओं ने विद्यार्थियों और श्रमिकों की निर्बाध आवाजाही की सुविधा के लिए भारत तथा संयुक्त अरब अमीरात के बीच डिग्री समकक्षता एवं कौशल ढांचे के संरेखण के संबंध में उभरने वाले विचारों पर भी बातचीत की।
श्री प्रधान ने ओमान की उच्च शिक्षा, अनुसंधान और नवाचार मंत्री महामहिम डॉ. रहमा इब्राहिम अल-महरूकी से मुलाकात की। वार्ता के दौरान श्री प्रधान ने ऊर्जा, खाद्य सुरक्षा, सुरक्षा, बायोटेक और स्थिरता में ज्ञान साझेदारी के माध्यम से ओमान के साथ सहयोग करने की इच्छा व्यक्त की। उन्होंने दोनों देशों की आर्थिक समृद्धि को बढ़ावा देने के लिए शिक्षा एवं कौशल विकास में संयुक्त प्रयासों पर भी चर्चा की।
संयुक्त राष्ट्र बाल कोष- यूनिसेफ के शिक्षा एवं किशोर विकास के वैश्विक निदेशक डॉ. रॉबर्ट जेनकिंस के साथ अपनी बैठक के दौरान, श्री प्रधान ने जी20 के लिए भारतीय ढांचे में एक ज्ञान भागीदार के रूप में और मूलभूत साक्षरता तथा अंक ज्ञान को बढ़ावा देने के उद्देश्य से यूनिसेफ की शानदार भूमिका के लिए इसकी सराहना की। श्री धर्मेंद्र प्रधान ने शिक्षा क्षेत्र में भारत सरकार के साथ यूनिसेफ के सहयोग और इसके सकारात्मक परिणामों के बारे में चर्चा करते हुए राष्ट्रीय शिक्षा नीति  तथा एक समावेशी एवं न्यायसंगत शिक्षा प्रणाली बनाने के प्रयासों के बारे में जानकारी साझा की। वे सार्वभौमिक प्रारंभिक बचपन देखभाल और शिक्षा सुनिश्चित करने तथा एनईपी 2020 के सिद्धांतों के साथ शिक्षा को संरेखित करने के लिए यूनिसेफ-भारत साझेदारी का विस्तार करने पर भी सहमत हुए।
श्री धर्मेंद्र प्रधान ने बाद में आर्थिक सहयोग और विकास संगठन-ओईसीडी के उप महासचिव श्री योशिकी ताकेउची के साथ चर्चा की। भारतीय शिक्षा मंत्री ने जी20 इंडिया फ्रेमवर्क नॉलेज पार्टनर के रूप में आर्थिक सहयोग और विकास संगठन की भूमिका तथा शिक्षा कार्य समूह की बैठक के परिणाम के दस्तावेजों में उनके योगदान की सराहना की। उन्होंने भारत-ओईसीडी सहयोग को जी20 से आगे बढ़ाने तथा ग्लोबल साउथ में भारत के परिवर्तनकारी अनुभवों को दोहराने की इच्छा व्यक्त की।
श्री धर्मेंद्र प्रधान ने ब्रिटेन में स्कूल राज्य मंत्री श्री निक गिब से भी मुलाकात की और शिक्षा, व्यावसायिक प्रशिक्षण तथा कौशल विकास के क्षेत्र में सहयोग बढ़ाने पर महत्वपूर्ण चर्चा की।